NEUVOSTON PÄÄTÖS,
tehty 22 päivänä heinäkuuta 1975,
yhteisistä tutkimusohjelmista ja tutkimusten yhteensovittamista koskevista ohjelmista eläinleukoosien, karjan jätevesien, naudanlihatuotannon ja kasvivalkuaisaineiden tuotannon aloilla (75/460/ETY)
EUROOPAN YHTEISÖJEN NEUVOSTO, joka
ottaa huomioon Euroopan talousyhteisön perustamissopimuksen ja erityisesti sen 43 artiklan,
ottaa huomioon komission ehdotuksen,
ottaa huomioon edustajakokouksen lausunnon(1),
sekä katsoo, että
maataloustutkimuksen yhteensovittamisesta 27 päivänä kesäkuuta 1974 annetussa neuvoston asetuksessa (ETY) N:o 1728/74(2) säädetään kansallisten maataloustutkimushankkeiden yhteensovittamisesta yhteisön tasolla yhteisen maatalouspolitiikan tavoitteiden saavuttamisen edistämiseksi,
edellä tarkoitetun asetuksen 5 artiklassa säädetään, että neuvosto päättää erityisistä toimenpiteistä sellaisten kansallisten tutkimushankkeiden yhteensovittamiseksi, joiden tarkoituksena on mahdollistaa käytettyjen keinojen tehokas järjestäminen, tulosten tehokas hyödyntäminen ja hankkeiden ohjaaminen yhteisen maatalouspolitiikan tavoitteiden mukaisesti, sekä jäsenvaltioiden pyrkimysten tukemiseksi tai täydentämiseksi tarkoitettujen yhteisten hankkeiden panemiseksi täytäntöön aloilla, jotka ovat yhteisölle erityisen tärkeitä,
eläinkulkutauteja koskevan tutkimuksen edistyminen parantaa suoraan maatilojen tuottavuutta ja poistaa suuria esteitä lainsäädännön yhdenmukaistamisessa ja eläinten ja eläintuotteiden kaupassa, jota käydään sekä yhteisössä että kolmansien maiden kanssa; erotusdiagnoosin ja vastustuskyvyn kehittymistä koskevan tiedon puuttuminen lintuleukoosin ja Marekin taudin osalta aiheuttaa vakavia vaaroja siipikarjatiloille; nautojen leukoosin varman diagnoosimenetelmän puuttuminen on este nautojen vapaalle liikkumiselle,
eläintuotannon erikoistuminen ja tehostuminen on johtanut suuriin ja tehokkaisiin karjayksikköihin, joilta usein puuttuu laidunmaa; näiden tuotantoyksikköjen jätteiden hävittäminen aiheuttaa vakavia ympäristöongelmia erityisesti silloin, kun nämä tilat usein sijaitsevat asutuskeskuksien lähettyvillä; toisaalta karjan jätevesillä voi olla suuri arvo viljelmien lannoituksessa; lannoitus tehdään yleensä kivennäislannoitteilla, jotka ovat kalliita ja joiden saatavuus pitkällä aikavälillä ei ole taattu; kyseisten lannoitteiden tehokas käyttö voi saastuttaa ympäristöä,
huomattavalla osalla yhteisön maatiloista tulot ovat riippuvaisia naudantuotannon tuloksista; rakenneongelmista huolimatta tehokkaan naudanlihatuotannon kannattavuutta voidaan parantaa; tarvittavaa tuottavuuden kasvua ei voida saavuttaa hintoja korottamalla; tämän vuoksi tarvitaan karjankasvatusmenetelmien, lihan laadun ja eläinkohtaisen lihatuotoksen kehittämistä; tutkimusten edistyminen on yleensä hitaampaa ja tutkimustuloksien soveltaminen suoraan on vaikeampaa naudanlihatuotannon alalla,
yhteisössä on vakava vaje valkuaisaineiden hankinnassa eläinten rehuksi; samanaikaisesti valkuaistuotteiden kustannusten merkitys eläintuotteiden omakustannushinnassa kasvaa; tämän vuoksi on välttämätöntä lisätä valkuaisaineiden tuotantoa yhteisössä; huomattava apu tilanteeseen voidaan saada parantamalla yksikkökohtaista valkuaisainetuotosta, joka on peräisin yhteisössä nykyisin olemassa olevista viljelmistä; sen ohella on tutkittava uusien hyvin valkuaispitoisten lajien ja lajikkeiden käyttöön ottoa; samanaikaisesti on tarpeen tutkia valkuaisaineiden käyttöä eläinten rehuissa, ja
neuvoston on päätettävä yhteisön rahoitusosuudesta,
ON PÄÄTTÄNYT SEURAAVAA:
1 artikla
1. Hyväksytään eläinleukooseja ja karjan jätevesiä koskevat yhteiset tutkimusohjelmat ja tutkimusten yhteensovittamisohjelmat sekä naudanlihan ja kasviperäisten valkuaisaineiden tuotantoihin liittyvät yhteiset tutkimusohjelmat, sellaisina kuin ne on esitetty liitteessä.
2. Ohjelmat alkavat vuonna 1975.
2 artikla
Yksityiskohtaiset säännöt tämän päätöksen soveltamisesta, erityisesti yhteisen ohjelman yhteydessä noudatettavista tieteellisistä tärkeysjärjestyksistä, tutkimuskeskusten valintaperusteista ja laitoksista, jotka kutsutaan osallistumaan erityisiin hankkeisiin, sekä ohjelman suuntaamisesta toteuttamisaikana, annetaan asetuksen (ETY) N:o 1728/74 8 artiklassa säädettyä menettelyä noudattaen.
3 artikla
Komissio takaa eläinleukooseja ja karjan jätevesiä koskevien yhteensovittamisohjelmien toteuttamisen erityisesti järjestämällä seminaareja, kokouksia, tutkimusvierailuja, tutkijavaihtoja ja tieteellisiä yhteistoimintakokouksia sekä keräämällä, arvioimalla ja julkaisemalla tuloksia.
4 artikla
Ohjelmien päätyttyä, kuitenkin viimeistään 31 päivänä heinäkuuta 1977 komissio toimittaa edustajakokoukselle ja neuvostolle kertomuksen tähän päätökseen liittyvien ohjelmien toteutettujen toimien tuloksista ja näille toimille 5 artiklan mukaisesti myönnettyjen varojen käytöstä.
5 artikla
Yhteisö rahoittaa 1 artiklassa tarkoitettujen ohjelmien täytäntöönpanoa seuraavasti:
Eläinleukoosit:
Yhteensovittamisohjelma 310 625 LY
Yhteinen ohjelma 1 350 750 LY
Karjan jätevedet:
Yhteensovittamisohjelma 153 750 LY
Yhteinen ohjelma 2 140 000 LY
Naudanlihatuotanto:
Yhteinen ohjelma 3 772 000 LY
Kasvivalkuaisaineiden tuotanto:
Yhteinen ohjelma 2 572 875 LY
Tehty Brysselissä 22 päivänä heinäkuuta 1975.